钦定古今图书集成/理学汇编/学行典/第264卷 > 何引
## 钦定古今图书集成/理学汇编/学行典/第264卷 > 何引

按《梁书处士何点传》：“引字子季，点之弟也。年八岁，居
忧，哀毁若成人。既长，好学，师事沛国刘𤩽，受《易》及《礼
记》《毛诗》。又入锺山定林寺听内典，其业皆通，而纵情
诞节，时人未之知也。唯𤩽与汝南周颙深器异之。起
家齐秘书郎，迁太子舍人。出为建安太守。为政有恩
信，民不忍欺。每伏腊，放囚还家，依期而返。入为尚书”
三公郎，不拜。迁司徒主簿。注《易》，又解《礼记》，于卷背书
之，谓为《隐义》。累迁中书郎、员外散骑常侍，太尉从事
中郎，司徒右长史、给事黄门侍郎、太子中庶子，领国
子博士、丹阳邑中正。尚书令王俭受诏撰新礼，未就
而卒。又使特进张绪续成之。绪又卒，属在司徒竟陵
王子良。子良以让引，乃置学士二十人，佐引撰录。永
明十年，迁侍中，领步兵校尉，转为国子祭酒。郁林嗣
位，引为后族，甚见亲待，累迁左民尚书，领骁骑中书
令，领临海巴陵王师。引虽贵显，常怀止足。建武初，已
筑室郊外，号曰“小山”，恒与学徒游处其内。至是遂卖
园宅，欲入东山，未及发，闻谢朏罢吴兴郡不还，恐后
之，乃拜表辞职，不待报辄去。明帝大怒，使御史中丞
袁昂奏收引。寻有诏许之。引以会稽山多灵异，往游
焉，居若邪山云门寺。初，引二兄求、点并栖遁，求先卒，
至是引又隐。世号点为大山，引为小山，亦曰东山。永
元中，征太常、太子詹事，并不就。高祖霸府建，引引为
军谋祭酒，与《书》曰：“想恒清豫，纵情林壑，致足懽也。既
内绝”心战，外劳物役，以道养和，履候无爽。若邪擅美
东区，山川相属，前世嘉赏，是为乐土。仆推迁簿官，自
东徂西，悟言素对，用成暌阕，倾首东顾，曷日无怀。畴
昔懽遇，曳裾儒肆，实欲卧游千载，畋渔百氏，一行为
吏，此事遂乖。属以世道威夷，仍离屯故，投袂数千，克
黜舋祸，思得瞩卷谘款，寓情古昔，夫岂不“怀，事与愿
谢。君清襟素托，栖寄不近，中居人世，殆同隐沦，既俯
拾青组，又脱屣朱黻，但理存用舍，义贵随时，往识祸
萌，实为先觉，超然独善，有识钦嗟。今者为邦，贫贱咸
耻，好仁由己，幸无凝滞，比别其白，此未尽言，今遣候
承音息，矫首还翰，慰其引领。”引不至。高祖践阼，诏为
特进右光禄大夫，手敕曰：“吾猥当期运，膺此乐推，而
顾已蒙蔽，昧于治道，虽复劬劳日昃，思致隆平，而先
王遗范，尚蕴方策，自举之用，存乎其人。兼以世道浇
暮，争诈繁起，改俗迁风，良有未易。自非以儒雅弘朝，
高尚轨物，则泊流所至，莫知其限，治人之与治身，独
善之与兼济，得失去取，为用孰多？吾虽不学，颇好博
古，尚想高尘，每怀击节，令世务纷乱，忧责是当，不得
不屈道岩阿，共成世美，必望深达往怀，不吝濡足。今
遣领军司马王果宣旨谕意，迟面在近。”果至，引单衣
鹿巾，执经卷下床，跪受诏书，就席伏读。引谓果曰：“吾
昔于齐朝欲陈两三条事：一者欲正郊丘，二者欲更
铸九鼎，三者欲树双阙。世传晋室欲立阙，王丞”相指
牛头山云：“此天阙也。”是则未明立阙之意。阙者，谓之
象，魏县象法于其上，浃日而收之。象者，法也；魏者，当
涂而高大貌也。鼎者神器，有国所先，故王孙满斥言
楚子顿尽。圆丘国郊，旧典不同。南郊祀五帝，灵威仰
之类，圆丘祀天皇大帝，北极大星是也。往代合之郊
丘，先儒之巨失。今梁德告始，不“宜遂因前谬，卿宜诣
阙陈之。”果曰：“仆之鄙劣，岂敢轻议国典？此当敬俟叔
孙生耳。”引曰：“卿讵不遣传诏还朝拜表，留与我同游
邪？”果愕然曰：“古今不闻此例。”引曰：“《檀弓》两卷，皆言物
始，自卿而始，何必有例？”果曰：“今君遂当邈然绝世，犹
有致身理不？”引曰：“卿但以事见推，吾年已五十七，月
食四斗米不尽，何容得有宦情？昔荷圣王眄识，今又
蒙旌贲，甚愿诣阙谢恩。但比腰脚大恶，此心不遂耳果还，以引意奏闻。有敕给白衣尚书禄，引固辞。又敕
山阴库钱月给五万，引又不受。乃敕引曰：“顷者学业
沦废，儒术将尽，闾阎缙绅，鲜闻好事。吾每思弘奖，其
风未移，当扆兴言为叹。本欲屈卿暂出，开导后生，既
属废业，此怀未遂，延伫之劳，载盈梦想。理舟虚席，须
俟来秋，所望惠然，申其宿抱耳。卿门徒中，经明行修，
厥数有几，且欲瞻彼堂堂，寘此周行，便可具以名闻，
副其劳望。”又曰：“比岁学者，殊为寡少，良由无复聚徒，
故《明经》斯废。每一念此，为之慨然。卿居儒宗，加以德
素，当敕后进，有意向者，就卿受业，想深思诲诱，使斯
文载兴。”于是遣何子朗、孔寿等六人，于东山受学。太
守衡阳王元简深加礼敬，月中常命驾式闾，谈论终
日，引以若邪。处势迫隘，不容生徒，乃迁秦望山。山有
飞泉，西起学舍，即林成援，因岩为堵，别为小阁室，寝
处其中，躬自启闭，僮仆无得至者。山侧营田二顷，讲
隙从生徒游之。引初迁，将筑室，忽见二人著元冠，容
貌甚伟，问引曰：“君欲居此邪？”乃指一处云：“此中殊吉。”
忽不复见。引依其言而止焉。寻而山发洪水，树石皆
倒拔，唯引所居室岿然独存。元简乃命记室参军锺
嵘作《瑞室颂》，刻石以旌之。及元简去郡，入山，与引别，
送至都赐埭，去郡三里，因曰：“仆自弃人事，交游路断，
自非降贵山薮，岂容复望城邑。此埭之游，于今绝矣。”
执手涕零。何氏过江，自晋司空充并葬吴西山，引家
世年皆不末，唯祖尚之至七十二，引年登祖寿，乃移
还吴，作《别山》诗一首，言甚凄怆。至吴，居虎丘西寺，讲
经论学，徒复随之，东境守宰经途者，莫不毕至。引常
禁杀有虞人逐鹿，鹿径来趋引伏而不动。又有异鸟
如鹤，红色，集讲堂，驯狎如家禽焉。初，开善寺藏法师
与引遇于秦望，后还都，卒于锺山。其死日，引在般若
寺，见一僧授引香奁并函书，云“呈何居士。”言讫失所
在。引开函，乃是《大庄严论》，世中未有。又于寺内立明
珠柱，乃七日七夜放光，太守何远以状启。昭明太子
钦其德，遣舍人何思澄致手令以褒美之。中大通三
年卒，年八十六。先是引疾妻江氏梦神人告之曰：“汝
夫寿尽，既有至德，应获延期，尔当代之。”妻觉说焉，俄
得患而卒，引疾乃瘳。至是引梦一神女并八十许人，
并衣帢行列至前，俱拜床下。觉又见之，便命营凶具。
既而疾动，因不自治。引注《百法论》《十二门论》各一卷，
注《周易》十卷，“《毛诗总集》六卷，《毛诗隐义》十卷，《礼记隐
义》”二十卷，《礼答问》五十五卷。子撰，亦不仕，庐陵王辟
为主簿，不就。